Propunere de DECIZIE A CONSILIULUI privind supunerea substanței 5-(2-aminopropil)indol unor măsuri de control /* COM/2013/0436 final - 2013/0207 (NLE) */





EXPUNERE DE MOTIVE 1. CONTEXTUL PROPUNERII Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive[1] prevede o procedură în trei etape care poate conduce la aplicarea unor măsuri de control în întreaga Uniune care să vizeze o nouă substanță psihoactivă. La data de 22 ianuarie 2013, în temeiul articolului 6 alineatul (1) din decizia Consiliului menționată anterior, Consiliul a solicitat[2] o evaluare a riscurilor cauzate de utilizarea, fabricarea și traficarea noii substanțe psihoactive 5-(2-aminopropil)indol, implicarea grupurilor infracționale organizate și consecințele posibile ale măsurilor de control introduse cu privire la această substanță. Riscurile conferite de substanța 5-(2-aminopropil)indol au fost evaluate de Comitetul științific al Observatorului European pentru Droguri și Toxicomanie (OEDT), care funcționează în conformitate cu dispozițiile articolului 6 alineatele (2), (3) și (4) din decizia Consiliului. Președintele comitetului științific a transmis Comisiei și Consiliului raportul de evaluare a riscurilor la data de 16 aprilie 2013. Principalele rezultate ale evaluării riscurilor sunt următoarele: (1) Substanța 5-(2-aminopropil)indol este un derivat sintetic de indol, substituit la partea fenil a sistemului inelar indol. Ea are efectele unei substanțe stimulatoare și poate determina efecte halucinogene. În pofida unor similitudini structurale cu compuși mai bine cunoscuți, cum ar fi α-metiltriptamină (AMT), 5­(2­aminopropil)benzofuran (5-APB) și drogul supus unor măsuri de control la nivel internațional 3,4-metilendioxiamfetamină (MDA), efectele substanței 5­(2­aminopropil)indol nu pot fi comparate cu cele ale acestor substanțe din cauza unor potențiale diferențe în ceea ce privește mecanismele de acțiune. (2) Toxicitatea acută a substanței 5-(2-aminopropil)indol pare să se manifeste la oameni sub forma unor efecte adverse, cum ar fi tahicardie și hipertermie, dar și midriază, agitație și tremur. În plus, substanța 5-(2-aminopropil)indol poate interacționa cu alte substanțe, inclusiv cu medicamente și stimulente care acționează asupra sistemului monoaminergic. (3) Din 2012, șapte state membre, precum și Croația și Norvegia, au depistat substanța 5-(2-aminopropil)indol și au raportat informații cu privire la aceasta la OEDT și la Europol. Între aprilie și august 2012, patru state membre au raportat 24 de decese în cazul cărora substanța 5-(2-aminopropil)indol a fost depistată post mortem, singură sau în combinație cu alte substanțe, iar trei state membre au raportat 21 de cazuri de intoxicații neletale asociate cu această nouă substanță psihoactivă. În cazul în care această nouă substanță psihoactivă ar deveni disponibilă și utilizată pe scară mai largă, implicațiile pentru sănătatea individuală și pentru cea publică ar putea fi semnificative. (4) Substanța 5-(2-aminopropil)indol nu are nicio valoare sau utilizare medicală cunoscută, consacrată sau recunoscută și, în afară de utilizarea ei ca standard de referință analitic și în cercetarea științifică, nu există niciun indiciu că este utilizată în alte scopuri. În temeiul articolului 8 alineatul (1) din decizia Consiliului, în termen de șase săptămâni de la data primirii unui raport de evaluare a riscurilor, Comisia prezintă Consiliului fie o inițiativă de a supune noua substanță psihoactivă unor măsuri de control în întreaga Uniune, fie un raport în care explică părerea ei cu privire la motivul pentru care o astfel de inițiativă nu este considerată necesară. Cu toate că dovezile științifice privind riscurile globale ale substanței 5-(2-aminopropil)indol sunt limitate în această etapă, Comisia consideră că există motive pentru a o supune măsurilor de control aplicabile în întreaga Uniune. Principalul motiv este acela că, în conformitate cu informațiile din raportul de evaluare a riscurilor, toxicitatea acută a substanței 5­(2­aminopropil)indol poate afecta grav sănătatea persoanelor. Mai mult, riscurile sunt agravate de faptul că s-a raportat că substanța 5-(2-aminopropil)indol a fost consumată în necunoștință de cauză de către unii utilizatori, împreună cu sau în loc de alte substanțe stimulatoare. Obiectivul prezentei propuneri de Decizie a Consiliului este de a îndemna statele membre să supună substanța 5-(2-aminopropil)indol măsurilor de control și sancțiunilor penale prevăzute în legislația lor, ca urmare a obligațiilor care le revin în temeiul Convenției Organizației Națiunilor Unite din 1971 privind substanțele psihotrope. 2013/0207 (NLE) Propunere de DECIZIE A CONSILIULUI privind supunerea substanței 5-(2-aminopropil)indol unor măsuri de control CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive[3], în special articolul 8 alineatul (3), având în vedere inițiativa Comisiei Europene, întrucât: (1) Un raport de evaluare a riscurilor noii substanțe psihoactive 5-(2-aminopropil)indol a fost elaborat în conformitate cu articolul 6 din Decizia 2005/387/JAI, în cadrul unei sesiuni speciale a Comitetului științific extins al Observatorului European pentru Droguri și Toxicomanie, transmis ulterior Comisiei și Consiliului la data de 16 aprilie 2013. (2) Substanța 5-(2-aminopropil)indol este un derivat sintetic de indol, substituit la partea fenil a sistemului inelar indol. Ea are efectele unei substanțe stimulatoare și poate determina efecte halucinogene. Substanța 5-(2-aminopropil)indol a fost depistată mai ales sub formă de pudră, dar și de tablete și capsule, putând fi cumpărată prin intermediul internetului și din „magazinele de etnobotanice”, fiind comercializată ca „substanță chimică utilizată în cercetare”. De asemenea, a fost detectată în eșantioane prelevate de la un produs vândut drept „drog legal”, denumit „Benzo Fury”, precum și în tablete care seamănă cu „ecstasy”. (3) Informațiile și datele existente sugerează că toxicitatea acută a substanței 5­(2­aminopropil)indol se poate manifesta la oameni sub forma unor efecte adverse, cum ar fi tahicardie și hipertermie, putând cauza, de asemenea, midriază, agitație și tremur. Substanța 5-(2-aminopropil)indol poate interacționa cu alte substanțe, inclusiv cu medicamente și stimulente care acționează asupra sistemului monoaminergic. Efectele specifice ale substanței 5-(2-aminopropil)indol la oameni sunt dificil de determinat deoarece nu există studii publicate referitoare la toxicitatea acută și cronică, la efectele psihologice și comportamentale și la potențialul de dependență al substanței, precum și deoarece informațiile și datele disponibile sunt limitate. (4) S-au înregistrat 24 de decese în patru state membre între aprilie și august 2012, cazuri în care substanța 5-(2-aminopropil)indol a fost depistată singură sau în combinație cu alte substanțe în eșantioane post mortem. Deși nu este posibil să se determine cu certitudine rolul substanței 5-(2-aminopropil)indol în toate aceste decese, în unele cazuri ea a fost în mod specific menționată la rubrica privind cauza decesului. În cazul în care această nouă substanță psihoactivă ar deveni disponibilă și utilizată pe scară mai largă, implicațiile pentru sănătatea individuală și pentru cea publică ar putea fi semnificative. Nu există informații disponibile cu privire la riscurile sociale determinate de substanța 5-(2-aminopropil)indol. (5) Nouă țări europene au raportat la Observatorul European pentru Droguri și Toxicomanie și la Europol că au depistat substanța 5-(2-aminopropil)indol. Nu sunt disponibile date privind prevalența utilizării substanței 5-(2-aminopropil)indol, dar informațiile limitate care există sugerează că este posibil ca ea să fie consumată în situații similare cu cele în care sunt consumate alte stimulente, cum ar fi acasă, în baruri, în cluburi de noapte, cu ocazia unor festivaluri de muzică. (6) Nu există nicio informație care să sugereze că substanța 5-(2-aminopropil)indol este fabricată în Uniune și nu există nicio dovadă care sugerează implicarea grupurilor infracționale organizate în fabricarea, distribuirea sau furnizarea acestei noi substanțe psihoactive. (7) Substanța 5-(2-aminopropil)indol nu are nicio valoare sau utilizare medicală cunoscută, consacrată sau recunoscută și nu există nicio autorizație de introducere pe piață în Uniune care să aibă ca obiect această nouă substanță psihoactivă. În afară de utilizarea ei ca standard de referință analitic și în cercetarea științifică, nu există nicio indicație că substanța este utilizată în alte scopuri. (8) Substanța 5-(2-aminopropil)indol nu a fost încă evaluată și în prezent nu face obiectul unei evaluări în cadrul sistemului Organizației Națiunilor Unite. Două state membre aplică măsuri de control privind această nouă substanță psihoactivă în temeiul legislației naționale în conformitate cu obligațiile care decurg din Convenția Organizației Națiunilor Unite din 1971 privind substanțele psihotrope. Cinci țări Europene aplică legislație cu privire la noi substanțe psihoactive, la mărfuri sau medicamente periculoase, pentru a supune substanța 5-(2-aminopropil)indol unor măsuri de control. (9) Raportul de evaluare a riscurilor arată că dovezile științifice disponibile referitoare la substanța 5-(2-aminopropil)indol sunt limitate și evidențiază faptul că ar fi necesare cercetări suplimentare pentru a determina riscurile pentru sănătate și cele sociale pe care ea le determină. Cu toate acestea, dovezile și informațiile disponibile oferă motive suficiente pentru a supune substanța 5-(2-aminopropil)indol măsurilor de control în întreaga Uniune. Ca urmare a riscurilor pentru sănătate pe care le determină, demonstrate de depistarea ei în câteva cazuri de deces, de utilizarea ei în necunoștință de cauză și de lipsa valorii și utilizării medicale, substanța 5-(2-aminopropil)indol ar trebui să fie supusă unor măsuri de control în întreaga Uniune. (10) Întrucât șase state membre aplică deja măsuri de control privind substanța 5­(2­aminopropil)indol prin intermediul unor diverse dispoziții legislative, supunerea acestei substanțe unor măsuri de control în întreaga Uniune ar contribui la evitarea apariției unor obstacole în ceea ce privește aplicarea transfrontalieră a măsurilor de asigurare a respectării legislației și cooperarea judiciară transfrontalieră, precum și la protejarea utilizatorilor împotriva riscurilor pe care le poate determina consumarea ei, ADOPTĂ PREZENTA DECIZIE: Articolul 1 Noua substanță psihoactivă, 5-(2-aminopropil)indol, este supusă unor măsuri de control în întreaga Uniune. Articolul 2 Până la data de [un an de la data publicării prezentei decizii], statele membre iau măsurile necesare, în conformitate cu legislația lor națională, pentru a supune substanța 5­(2­aminopropil)indol măsurilor de control și sancțiunilor penale prevăzute în legislația lor, în conformitate cu obligațiile care le revin în temeiul Convenției Organizației Națiunilor Unite din 1971 privind substanțele psihotrope. Articolul 3 Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene. Adoptată la Bruxelles, Pentru Consiliu Președintele [1] JO L 127, 20.5.2005, p. 32. [2] Documentul Consiliului 5284/13. [3] JO L 127, 20.5.2005, p. 32.